अमेरिका ने लीबिया में अपनी भूमिका नाटो को सौंपी  
व्हाइट हाउस ने कहा कि अमेरिका लीबिया में सैन्य कार्रवाई से जुड़ी अपनी वास्तविक भूमिका उत्तर अटलांटिक संधि संगठन (नाटो) को सौंप चुका है।
लीबिया में अपने थल सैनिकों को न भेजने की बात को दोहराते हुए व्हाइट हाउस ने कहा है कि अमेरिका सैन्य कार्रवाई से जुड़ी अपनी वास्तविक भूमिका उत्तर अटलांटिक संधि संगठन (नाटो) को सौंप चुका है।  व्हाइट हाउस के प्रेस सचिव जे कार्नी ने बताया, अभियान की शुरुआत में अपनी अनूठी क्षमता की वजह से जो वास्तविक भूमिका अमेरिका ने निभाई थी, अब उसे सौंपा जा चुका है। उन्होंने कहा, लीबिया के खिलाफ अभियान की शुरुआत के समय राष्ट्रपति बराक ओबामा ने अमेरिकी जनता से कहा था कि यह कार्रवाई सीमित समय के लिए और सीमित दायरे में है। उन्होंने यह भी कहा था कि इस अभियान का नेतृत्व कुछ दिनों अथवा सप्ताह में नाटो को सौंपा जाएगा। कार्नी ने कहा कि नाटो के नेतृत्व में ऑपरेशन यूनीफाइड प्रोटेक्टर को चलाया जा रहा है। इसके तहत लीबियाई जनता की रक्षा के लिए हथियारों से जुड़ी पाबंदी और उड़ान निषिद्ध क्षेत्र को अमल में लाया जा रहा है। उन्होंने कहा कि अमेरिका की भूमिका की वजह से इस तरह के हालात बने हैं जिनके तहत उड़ान निषिद्ध क्षेत्र को प्रभावी ढंग से लागू किया जा सकता है और लोगों की सुरक्षा के लिए तत्काल कदम उठाए जा सकते हैं।